Formell het dr Adel vo de "Gnädige Herre" siini Macht vorübergehend mit dr Helvetische Republik und denn definitiv mit de liberale Revolutione in de 1830er und 1840er Johr verlore, (Regeneration 1831 und Sonderbundschrieg 1847). Die ehemolige Patrizierfamilie hai aber no bis zum Afang vom 20. Johrhundert e wichtigi Rolle in dr Schwiiz gspiilt, bsundrigs in de Stedt, und hai ihren Iifluss in dr Schwiizer Politik und Wirtschaft über langi Ziit chönne bhalte.